Matovič, Igor, poslanec NR SR (2018-10-19):
Čiže dovoľte, aby som pokračoval. Preto predkladáme návrh zákona, ktorý v podstate ja osobne asi predkladám, neviem, piaty alebo šiestykrát, čiže nie je to niečo, nejaký populizmus teraz vytiahnutý niekde z vrecka, rýchlo potrebujeme prebiť a na tejto téme si tu nejaké body vyrábať. Jednoducho osobne som hlboko presvedčený o tom, že poslanci Národnej rady, ktorí majú ústavnú povinnosť strážiť vládu pri výkone výkonnej moci, tak ak si túto povinnosť neplnia a spôsobuje to zadlžovanie štátu, tak si jednoducho nezaslúžia zvýšené platy. Inak povedané, dokedy Slovensko nebude hospodáriť minimálne teda vyrovnane, že bude hospodáriť iba s tými peniazmi, čo vyberie, a nebude ľudí zadlžovať, tak dovtedy zodpovední politici si vyššie platy nezaslúžia. Uvedomujem si, že niektorí z vás, možno aj tí, ktorí tu teraz nie sú, sa môžu cítiť týmto návrhom dotknutí. Povedia si, že oni by v súkromnej sfére mohli zarábať 5-, 10-tisíc, Jožko Mihál možno aj 50-tisíc – že, Jožko? – a tu má robiť poslanca za 3-tisíc eur. Áno, svojím spôsobom je to obeta od tých ľudí, ktorí robia toto poslanie, lebo ten, kto zamestnanie poslanca vykonáva naozaj zodpovedne, podľa mňa je to naozaj poslanie za tých podmienok, títo ľudia sa môžu cítiť dotknutí. Na druhej strane, ako by k tomu prišli naozaj ľudia, že kvôli pár makáčom v parlamente aj tí ostatní sa zvezú a tí, čo tu ani za rok nepovedia jediné slovo, nepredložia návrh zákona, zrazu budú mať vyššie platy kvôli tým, ktorí si toto odmakajú a ktorí si to odmakajú aj mimo parlamentu. Jednoducho nebolo by to fér a ešte raz hovorím, omnoho teda silnejší ešte argument je to zadlžovanie, za ktoré, áno, aj my opoziční poslanci musíme prebrať takúto kvázi kolektívnu zodpovednosť. A je to aj tá kolektívna zodpovednosť trošku aj tých, hovorím, tých makáčov v pléne alebo makáčov v parlamente, ktorí by si zaslúžili aj rádovo vyššie platy, ale, holt, máme tu medzi sebou ľudí, ktorí dokopy tvoria tú koaličnú väčšinu, ktorá sa správa nezodpovedne, takže iná cesta nie je. Áno, aj v tomto prípade aj tí, ktorí by si zaslúžili platy, vyššie platy aj zvýšenie platov, aj nejaké odmeny, že všetci zostanú na jednej lodi a nikto nedostane nič. Holt, možno nespravodlivé, ale voči tým ľuďom, ktorí chodia na nočné, ktorí chodia na zmeny, ktorí nemôžu prísť do roboty, kedy sa im zachce, a ktorí robia mnohí za minimálnu mzdu, niektorí za 400, 500, 600 eur čistého, tak voči tým ľuďom je to takto fér. V žiadnom prípade si jednoducho nezaslúžime o 1 300 eur z roka na rok vyššie platy. A už sa iba opakujem, a preto predkladáme tento návrhu zákona. Možno ste si všimli, možno nie, trochu sme sa dostali do konfliktu s Rišom Sulíkom z SaS kvôli tomuto návrhu, lebo ma pomenoval teda na Facebooku, mrzí ma, že mi to nebol schopný povedať do očí alebo zatelefonovať, alebo akokoľvek inak odkomunikovať, a teda na Facebooku mal potrebu napísať, že teda to už je neviem aký, čo to bolo, populizmus a pokrytectvo a podobné veci. Ja si práveže myslím, že to je zodpovednosť, a chcel by som aj z tohto miesta to odkázať Rišovi Sulíkovi aj strane SaS, lebo vyžadovať zodpovedné správanie sa koaličných poslancov alebo vlády, lebo tento zákon sa teda týka všetkých, tak týchto politikov, ktorých som vymenoval, vyžadovať od nich zodpovedné správanie sa voči hospodáreniu, vyžadovať od nich vyrovnaný rozpočet a povedať im, potom tie vyššie platy majte, ale dovtedy ich nebudete mať, tak si myslím, že je v príkrom rozpore s populizmom, ale že to je zodpovedné. A práve by som očakával preto od strany aj SaS, takej našej najbližšej politickej strany v parlamente, že nebude tento návrh považovať za populistický, ale za zodpovedný v súlade s tým, čo dlhodobo hlásajú, že mali by sme mať vyrovnaný rozpočet. Argument, nezazneli iné, tak dovoľte, aby som teda používal Rišove, argumentoval v tom svojom postoji aj tým, že za tieto peniaze nie je schopný získať kvalitných ľudí. No, holt, keď vieme, že si tie peniaze nezaslúžime, v rámci tej alebo v súvislosti s tou kolektívnou vinou, ktorú preberáme my ako opoziční poslanci za správanie koaličných poslancov, tak v tom prípade aj strana SaS, aj každá iná v parlamente má možnosť použiť peniaze zo štátneho rozpočtu čistou legálnou cestou na to, aby doplatila tým svojim poslancom, ktorí zrejme robia aj stranícku činnosť, jednoducho robia niečo pre svoju politickú stranu a potom sa logicky možno cítia nedocenení, lebo možno si to teda naozaj odposlančia osem hodín denne v priemere a potom ešte dve-tri hodinky, keď robia pre stranu. Rišo Sulík, máš možnosť touto cestou tých ľudí odmeniť. Uzatvor s nimi riadne a verejné dohody o vykonaní práce, kde sa pomenuje presne, čo tí ľudia robia, a zákon to dovoľuje, v žiadnom prípade nezakazuje. Fašisti to robia potajmo dávno, nechcú povedať, komu koľko si vyplácajú. Tak keď to urobí SaS alebo niekto iný verejne, zverejnia, že týmto ľuďom doplácame, lebo si jednoducho zaslúžia viac, tak možno aj pre tých voličov to bude dobré, že budú vidieť, že kto z tých poslancov aktuálnych, ktorí tu z ktorejkoľvek našej strany sú, kto robí nadprácu alebo robí viac, ako by možno bol nejaký štandard, lebo však asi toho, kto nerobí, by nedoplácala z toho vlastného rozpočtu. Čiže bol by som veľmi rád, aby sme nepozerali teraz iba na svoj vlastný prospech a snažili sa tu vylobovať si pre seba vyššie platy, ale aby sme si uvedomili v prvom rade, že mnoho ľudí na Slovensku, a stále sú to desiatky tisíc ľudí dnes, ani žiadnu prácu nemajú, že státisíce ľudí, myslím, že okolo 
800-tisíc ľudí žije na Slovensku pod hranicou chudoby. Státisíce ľudí, keď sa blíži výplatný termín, tak si musia požičiavať peniaze, aby boli schopní prežiť do ďalšej výplaty. Státisíce ľudí žije z ruky do úst a ledva dožijú do tej ďalšej výplaty. Že milióny ľudí mali zvýšené v tomto roku platy o 10, 20, 30 eur, ale nie o 1 300, ktoré by ste chceli svojím mlčaním a nekonaním spôsobiť si alebo takto si zvýšiť platy sami sebe. A preto by som očakával už aj s ohľadom na to ostatné, čo som povedal predtým o zadlžovaní a nezodpovednom správaní sa koaličnej väčšiny voči vláde, že tento návrh zákona podporíte. Zároveň je to také naivné očakávanie, lebo čokoľvek rozumné, dobré, čo tu predložíme, koaličná väčšina neschváli. Tvári sa, že tu nie je, buď sa zdrží, hlasuje proti, potom za týždeň, dva, za mesiac, za tri to predloží okopírované, takže asi realita bude skôr taká. Nevadí. Potreboval som vás zobudiť a povedať vám argumenty, prečo si jednoducho vyššie platy vy koaliční a my v súvislosti s tou kolektívnou vinou, ktorú nesieme spolu s vami, nezaslúžime. Takže budem veľmi rád, aby ste tento návrh zákona podporili.